b'\n_START_ARTICLE_\nTaban Airin lento 6437\n_START_SECTION_\nLentokone\n_START_PARAGRAPH_\nLentokone oli ven\xc3\xa4l\xc3\xa4isvalmisteinen Tupolev Tu-154M -tyyppinen matkustajakone. Sen rekisteri oli RA-85787, ja se teki ensilentonsa vuonna 1993.\n_START_SECTION_\nOnnettomuus\n_START_PARAGRAPH_\nLento 6437 l\xc3\xa4hti kello 05:35 paikallista aikaa Abadanista kohti Ma\xc5\xa1hadia. Ma\xc5\xa1hadissa vallinneen huonon s\xc3\xa4\xc3\xa4n vuoksi kone ohjattiin laskeutumaan Esfahaniin. Koneen ollessa l\xc3\xa4hell\xc3\xa4 Ma\xc5\xa1hadin kansainv\xc3\xa4list\xc3\xa4 lentoasemaa er\xc3\xa4s matkustajista sai vakavan sairauskohtauksen. Miehist\xc3\xb6 p\xc3\xa4\xc3\xa4tti laskeutua koneella Ma\xc5\xa1hadiin huonoista s\xc3\xa4\xc3\xa4oloista huolimatta. N\xc3\xa4kyvyys oli vajaat 200 metri\xc3\xa4 sumun takia._NEWLINE_Lent\xc3\xa4j\xc3\xa4t p\xc3\xa4\xc3\xa4ttiv\xc3\xa4t lennonjohdon kanssa l\xc3\xa4hesty\xc3\xa4 kiitotiet\xc3\xa4 31R mittaril\xc3\xa4hestymisj\xc3\xa4rjestelm\xc3\xa4n avulla, joka ei edellyt\xc3\xa4 n\xc3\xa4k\xc3\xb6havaintoja kent\xc3\xa4st\xc3\xa4. Kone onnistui l\xc3\xa4hestym\xc3\xa4\xc3\xa4n l\xc3\xa4hes kiitotien kynnykselle asti, jolloin koneen per\xc3\xa4sin osui maahan ja kone kaartui kiitotien ohi. Koneen laskutelineet k\xc3\xa4rsiv\xc3\xa4t maahan osuessaan huomattavia vaurioita. My\xc3\xb6s koneen oikea siipi osui rajusti maahan ja syttyi r\xc3\xa4j\xc3\xa4hdysm\xc3\xa4isesti palamaan._NEWLINE_Kaikki matkustajat ja miehist\xc3\xb6n j\xc3\xa4senet onnistuivat pakenemaan palavasta hylyst\xc3\xa4 h\xc3\xa4t\xc3\xa4ulosk\xc3\xa4yntien kautta. BBC:n mukaan loukkaantuneita oli 46.\n_START_SECTION_\nOnnettomuustutkinta\n_START_PARAGRAPH_\nIranin siviili-ilmailuviranomaiset aloittivat onnettomuustutkinnan ja ep\xc3\xa4siv\xc3\xa4t Taban Airilta liikenn\xc3\xb6intiluvan toistaiseksi. Onnettomuuden syy ei ole viel\xc3\xa4 varmistunut. Onnettomuus saattoi johtua moottoriviasta, sill\xc3\xa4 kone osui maahan juuri ennen kiitotielle laskeutumista. Ven\xc3\xa4j\xc3\xa4n onnettomuustutkintakeskus ilmoitti 26. tammikuuta osallistuvansa onnettomuustutkintaan._NEWLINE_Onnettomuus oli vuoden 2002 j\xc3\xa4lkeen kolmas Iranissa sattunut hengenvaarallinen onnettomuus, joka tapahtui Tupolevin valmistamalle koneelle.'